
Tisztelt Képviselő-testület!

Az Önkormányzat Szervezeti és Működési Szabályzatáról szóló 16/2019. (XII. 13.) rendelet 21. § (5) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.

…/2024. (V. 29.) ÖKT határozati javaslat

Sülysáp Város Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 21. § (5) bekezdése szerint előterjesztett polgármesteri tájékoztatót elfogadja.

Határidő: azonnal

Felelős: polgármester

Sülysáp, 2024. május 23.

Horinka László 

polgármester

TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület előző munkaterv szerinti ülése óta nem járt le egyetlen határozat végrehajtási határideje sem.

II. Tájékoztató az előző ülés óta történt fontosabb eseményekről
Április 26-án lezártuk a tápiósülyi Kisboldogasszony-templom alatt létesült parkoló műszaki átadás-átvételét. Az elkészült parkoló tovább gyarapítja az elmúlt időszakban városunkban létesített több száz parkolóhely számát.

Április 27-én megkezdődött a közvilágítási lámpák cseréje és a világítótestek sűrítése. A korszerűsítés keretében 920 db lámpatest cseréjét és a meglévő oszlopokra közel 400 új lámpatest felszerelését is elvégzik, így az energiamegtakarításon túl a közvilágítás minőségi javulására is számíthatunk. A fejlesztéshez szükséges forrást, mintegy 140 millió forintot teljes egészében a város saját bevételeiből, önerőből biztosítjuk.
Május 1-jén megrendezésre került a Városi Majális a szőlősnyaralói Kastélykertben, amelyre több százan látogattak ki, ennek köszönhetően ismét egy sikeres kulturális-szórakoztató közösségi programot tudhatunk magunk mögött. 
Május 2-án kezdődtek a Balassi Bálint utcai műfüves pálya felújítási munkálatai. A felújításhoz az MLSZ is hozzájárul 90 %-os TAO támogatással, így önkormányzatunknak csupán a bruttó bekerülési költség 10 %-át kell finanszíroznia, ami nagyjából 1,5 millió Ft, melyet már a tavalyi évben kifizettünk.
A felújítás keretében a meglévő műfű és töltelékanyag felszedésre, a kiegyenlítő szűrőréteg kitakarításra, felújításra, a hiányzó mennyiség pótlásra kerül. Vízáteresztő műfű burkolat készül 50 mm vastagságban komplett vonalazással, valamint kvarchomok feltöltése, besöprése. Cserére kerülnek a labdafogó és a focikapu hálók. A műszaki átadás május 17-én megtörtént.
Május 6-án közmeghallgatást tartottunk a művelődési házban, alacsony részvétel mellett. Az eseményt előzetesen az önkormányzat honlapján, a közösségi médiában és a Sülysápi Hírforrásban is meghirdettük.
Május 8-án aláírtuk a szerződést a Kiskókai utca felújítására vonatkozóan. 150 millió forint uniós támogatás és 35 millió Ft önerő felhasználásával mintegy 800 méter hosszan utat, járdát, csapadékvíz elvezetést építünk ki a jelentős átmenő forgalmat bonyolító Kiskókai utcában. A munkálatok előtt az ivóvíz gerincvezeték cseréjére is sor kerül. A munkaterület átadása néhány napon belül várható.
Május 13-án útfelújítás kezdődött a Kikelet, Kókai, Tavasz és Rózsa utcákban. További útfelújítás folytatódik a Dózsa György (Forróitól kifelé), a Bogdán Flórián, a Szondy György, a Szél, Kamilla, Ibolya, Viola, Boróka, Sági, Melegvölgyi (Szőlő utca és a Fő utca között), Szőlő (a Melegvölgyi úttól az aszfaltozatlan útszakasz) utcákban, valamint a Kossuth téren. Az útfelújítás célja egy stabil, pormentes felület kialakítása. Az utcák martaszfaltos terítést kaptak, bitumenemulziós felületzárással. Továbbá a tavaly ősszel elkészített Mátyás király és Forrói utca felületi bevonatának garanciális javítását is elvégezte a kivitelező.
A Vasút utca és a Petőfi utca találkozásánál elkészült egy kisebb járdaszakasz, ami ezentúl biztonságosabb közlekedést tesz lehetővé a gyalogosok számára. Továbbá a tavalyi járdaprojekt folytatása keretében a Kossuth Lajos utcán további járdaszakaszok építése kezdődött meg.
Sülysáp, 2024. május 23.

Horinka László

polgármester
PAGE  

